Διερεύνηση και εκτίμηση συγκεντρώσεων ορισμένων λιπιδιακών παραγόντων σε αυτοάνοσα νοσήματα με δερματολογικές εκδηλώσεις
Authors: Λαγογιάννη Ειρήνη 
Published: August 2021

Τα αυτοάνοσα νοσήματα προσβάλλουν το 5% περίπου του γενικού πληθυσμού. Οι αυτοάνοσοι νόσοι που έχουν σαν όργανο-στόχο το δέρμα είναι η πέμφιγα, η πεμφιγοειδές, η λεύκη και η γυροειδής αλωπεκία, ενώ ο ερυθηματώδης λύκος, η σκληροδερμία, η δερματομυοσίτιδα και ο σκληρός ατροφικός λειχήνας αποτελούν νοσήματα ανοσολογικής αιτιολογίας, αλλά που εμφανίζουν εκδηλώσεις και από το δέρμα. Η παρούσα μελέτη ασχολείται με τη μέτρηση και αξιολόγηση των λιπιδιακών παραγόντων χοληστερόλη, λιποπρωτείνη HDL, λιποπρωτεινικά κλάσματα HDL2,HDL3, καθώς και τις αναλογίες χοληστερόλης/HDL και HDL2/HDL3 σε ασθενείς με δερματικό ερυθηματώδη λύκο (δισκοειδή και υποξύ), σκληροδερμία (κατά πλάκες σκληροδερμία), αυτοάνοσα νοσήματα (πέμφιγα, πεμφιγοειδές, ψωρίαση και γυροειδή αλωπεκία) και δερματικά νοσήματα (δερματίτιδα, έκζεμα, ροδόχρους νόσος) σε σχέση με την ομάδα των μαρτύρων (υγειών). Από τα αποτελέσματα που προκύπτουν παρατηρείται αύξηση των επιπέδων της χοληστερόλης των ασθενών με ερυθηματώδη λύκο σε σχέση με τους υγιείς και τους ασθενείς με δερματικά νοσήματα. Στα ανώτερα φυσιολογικά όρια παρατηρείται και η χοληστερόλη των ασθενών με αυτοάνοσα νοσήματα, ενώ είναι ιδιαίτερα αυξημένα σε αυτοάνοσα νοσήματα σε σχέση με τα δερματικά. Αξιοσημείωτη είναι η μείωση των επιπέδων της HDL,HDL2,HDL3 στον ερυθηματώδη λύκο σε σχέση με τους υγιείς, καθώς και στη σκληροδερμία η μείωση των HDL, HDL2 , αλλά όχι και της HDL3. Παρατηρούμε ακόμα την HDL να είναι ελαφρώς μειωμένη σε αυτοάνοσα νοσήματα. Ενώ η HDL2 είναι ιδιαίτερα χαμηλή σε αυτούς τους ασθενείς , καθώς και στους ασθενείς με δερματικά νοσήματα. Μετρώντας την αναλογία χοληστερόλη/HDL φαίνεται ότι είναι αυξημένο σε ασθενείς με ερυθηματώδη λύκο σε σχέση με τους μάρτυρες, ενώ η αναλογία HDL2/HDL3 είναι ελαττωμένη. Στο ίδιο συμπέρασμα καταλήγουμε και για τους ασθενείς με αυτοάνοσα νοσήματα συγκριτικά με τους υγιείς. Ενώ παρατηρείται μείωση της HDL2/HDL3 σε ασθενείς με δερματικά νοσήματα. Λαμβάνοντας υπόψιν ότι η νοσηρότητα και θνητότητα του συστηματικού ερυθηματώδη λύκου έχουν αυξηθεί λόγω καρδιαγγειακών νόσων, όπως και η συστηματική σκληροδερμία προκαλεί και μικροαγγειακά και μακροαγγειακά προβλήματα, έγινε προσπάθεια εκτίμησης και διερεύνησης των λιπιδιακών παραγόντων που προστατεύουν ή επιβαρύνουν την εμφάνιση της καρδιαγγειακής νόσου. Η χοληστερόλη αποτελεί επιβαρυντικό παράγοντα για την εμφάνιση της νόσου, ενώ η HDL προστατευτικό παράγοντα. Οι ασθενείς εκδήλωναν δερματικές μορφές των νόσων. Εκτιμήθηκαν επίσης οι παράγοντες αυτοί και σε δερματικά νοσήματα και σε άλλα αυτοάνοσα νοσήματα. Στη διεθνή βιβλιογραφία τα ευρήματα για τις συγκεκριμένες παραμέτρους είναι φτωχά, ίσως γιατί η αιτία των αυτοάνοσων νόσων είναι άγνωστη και ενοχοποιούνται πολλοί παράγοντες, ή γιατί εμφανίζονται και σε μικρό ποσοστό. Από τις παρατηρήσεις μας καταλήγουμε στο συμπέρασμα ότι πρέπει να ελέγχονται αυτοί οι επιβαρυντικοί παράγοντες για τη στεφανιαία νόσο σε ασθενείς που εκδηλώνουν κάποιο αυτοάνοσο νόσημα, ώστε να λαμβάνονται και τα κατάλληλα μέτρα στην περεταίρω πορεία της νόσου.